**Fahriddin Abdulboqiev**

**(NamDU)**

**XIX-ASR IKKINCHI YARMIDA XIVA XONLIGIVA ROSSIYA MUNOSABATLARINING KESKINLASHISHI**

XIX asr 60-yillari ikkinchi yarmi va 70-yillar boshida Xiva xonligining Rossiya bilan munosabatlarida keskinlik kuchayib bordi. Xiva xonligi hududi Rossiya istilosidan norozi bo‘lgan Qozoq juzlaridan, Qo‘kon xonligi va Buxoro amirligidan qochib kelgan kishilar uchun boshpanaga aylanib qolgandi.

Buxoro amiri Muzaffarning bosqinchilarga taslim bo‘lganidan norozi bo‘lgan Abdumalik to‘ra otasiga qarshi isyon ko‘tardi. Lekin mag‘lubiyatga uchrab, 200 sarbozi, navkarlari va boshqa bir qancha tarafdorlari bilan Xivaga keladi. Abdumalik to‘ra otasiga qarshi kurashni davom ettirish maqsadida Xiva xonidan harbiy yordam so‘raydi.Biroq, Said Muhammad Raximxon Rossiya tobe’ligiga o‘tgan Buxoro bilan munosabatlarini keskinlashtirishdan cho‘chib, Abdumalik to‘raga yordam berishdan bosh tortadi. Buxoro qo‘shinlari safida Rossiya qo‘shinlariga qarshi jang qilgan Sodiq Kenesarixon o‘g‘li ham 1869 yilning yanvar oyida Xivaga keladi. SHu yili Rossiya ma’murlari tomonidan joriy etilgan Qozoq dashtlarini boshqarishni yangi nizomidan norozi bo‘lgan va mustamlakachilar ta’qibiga uchragan qozoq sultonlaridan Azizbergan Muqantmasov, Galiy Araslonov, Xotim to‘ra va boshqalar ham Xiva xonligidan boshpana topdilar. Said Muhammad Raximxon ularni yaxshi kutib olib, yashash uchun joy ajratib beradi.

Turkmanlar isyonlariga barham berilgandan so‘ng Xiva hukumati asosiy e’tiborni Rossiya harbiy qo‘shinlari tobora chuqurroq kirib borayotgan Qozoq dashtlariga qaratdi. Avvallari Xiva xonligiga tobe’ bo‘lgan ayrim qozoq urug‘lari chorva mollarini boqish maqsadida dashtning rus qo‘shinlari egallagan hududiga ko‘chib o‘tgan edilar.

Biroq, Rossiya hukumati tomonidan belgilangan soliqlardan og‘ir ahvolga tushib qolgan qozoqlar Xiva xonidan yordam so‘raydilar. Said Muhammad Raximxon ularga yordam uchun qo‘shin yuborib, Davkara mavzesiga, Qoraqalpoqlarga chegara joyga ko‘chib o‘tishni buyuradi. Keyinroq Ust-yurt va Kaspiy dengizining shimoliy-sharqida yashovchi qozoqlar ham Xiva xonligi tobeligiga o‘tadilar. Ularga ham ko‘mak uchun qo‘shin yuborib, ko‘pchilik qozoqlar Orol dengizining janubiy hududlariga ko‘chirib keltiriladilar.

1869 yil Mang‘ishloq atrofi va Orenburg dashtidagi Qozoqlar Rossiya hukmronligiga qarshi qo‘zg‘alon ko‘taradilar. Said Muhammad Raximxon o‘z navbatida qo‘zg‘alonchilarni har taraflama qo‘llab-quvvatlab turdi. Ularni Xiva xonligi tobe’ligiga o‘tishga taklif qilib, murojaatnomalar yubordi. Rossiya tomonidan bosib olingan dasht hududidagi qozoq aholisi ko‘pincha turli soliqlar va natural majburiyatlarning og‘irligidan qo‘zg‘alon ko‘tarar edilar. Rus hukumati qozoq norozilik isyonlarining asosiy aybdori Xiva xonligi hukumatining qo‘zg‘alonchilar orasida Rossiyaga qarshi ish olib borganligida deb hisoblardi. Aslida bu ommaviy xalqg‘alayonlarining asosiy sababi Rossiya istilochilarining Qozoq aholisiga nisbatan iqtisodiy va siyosiy zulmining kuchayib borganligida edi. Rossiya hukmron doiralari masalaning bu tomoniga e’tibor bermay, «Xiva xonligini bo‘ysundirmay turib, Qozoqlar ustidan Rossiya hukmronligini o‘rnatib bo‘lmaydi» - degan fikrda edilar.

1867-yil noyabrda K.P. fon Kaufman Xiva xoniga maktub yo‘llab, o‘zining general-gubernator etib tayinlanganligini bildirib, bir qator talablarni ilgari surgan edi. Biroq Said Muhammad Raximxon maktubni javobsiz qoldirgan. 1869 yilda Turkiston general-gubernatori Xivaga yana elchilar yubordi. Bu safargi maktub avvalgisiga nisbatan anchagina do‘q-po‘pisa ruhida yozilgan edi. Mazkur maktubda rus savdogarlariga Xiva xonligi hududida erkin savdo qilishga ruxsat berish, rus asirlarini ozod qilish kabi talablar bayon etilgan edi. SHuningdek, K.P. fon Kaufman Xiva hukumatiga savdo karvonlarini talanishidan va xonlik hududida Rossiyaga dushmanlik kayfiyatidagi kishilarning to‘planishiga o‘z noroziligini bildiradi. Maktub so‘ngida K.P. fon Kaufman Buxoro va Qo‘kon xonliklari taqdiriga ishora qilib, yuqoridagi talablari bajarilmagan taqdirda qurol ishlatishni ochiq bayon qiladi. O‘z navbatida Said Muhammad Raximxon maktubning do‘q-po‘pisadan iborat bo‘lgan mazmunidan norozi bo‘lib, Rossiya hukumati nomidan elchi bo‘lib kelgan Qozoq volosti oqsoqoli Davlat Bushaevni Xivada uch oy (1869 yil avgust-oktabr) hibsda ushlab turadi.

Rossiyaning Kaspiy dengizi sharqiy soxilida harbiy istexkom barpo etishi Xiva hukumatida kuchli tashvish uyg‘otdi. Bu haqda turkmanlarning abdal urug‘i oqsoqoli Archek Xudoynazarov Mang‘ishloq otryadi boshlig‘iga quyidagi ma’lumotni yuboradi: «Krasnovodsk otryadining Sariqamishdagi harakatidan so‘ng xon ruslarning hujum qilishiga to‘liq ishonch xosil qiladi va barcha qabila, urug‘ oqsoqollari, amaldorlarini yig‘ib, kengash o‘tkazadi. Ruslar mamlakatga hujum qilgan taqdirda qanday yo‘l tutish kerak? - deb ularning fikrini so‘raydi. Ayrim oqsoqollar ruslarga har qanday qarshilik ko‘rsatish befoyda, ruslar paydo bo‘lishi bilanoq barcha turkmanlar: chovdurlar, xo‘jayliliklar, yovmutlar va boshqalar dushman tomonga o‘tib ketadilar, Xiva hukumati katta qo‘shinni oziq-ovqat bilan ta’minlay olmaydi degan fikrlarni bildiradilar». Lekin Said Muhammad Raximxon II ularning fikriga qo‘shilmay, rus otryadiga qarshi ukasi Otajon to‘ra boshchiligida Xudoyor qushbegi, Hakim otaliq va Muhammad Murod devonbegilar bilan o‘zbek va turkmanlardan tuzilgan 6 ming kishilik qo‘shin yuboradi. Biroq, ular ruslar qo‘shinini topolmay Xivaga qaytib keladilar.

K.P. fon Kaufman Xiva xonligi hukumatini Rossiya talablariga bo‘ysunishga ko‘ndirish maqsadida qaram davlatga aylangan Buxoro amirligi hukumati vositachiligidan ham foydalandi. Buxoro amirining elchisi 1871 yilda Xivada bo‘lib, Said Muhammad Raximxon bilan uchrashgan paytda uni Rossiya talablarini bajarishga undaydi. Xon elchidan Buxoro hukumati Rossiya va Xiva munosabatlariga nima sababdan qiziqayotganligi hamda bu ishga aralashayotganligini sababini so‘raydi. Bunga javoban Buxoro elchisi Sulton Xo‘ja O‘roq Buxoro amirligi avvalroq Rossiyaga qarshi urushishga ikki marta harakat qilgani va ikkalasida ham mag‘lubiyatga uchraganligini aytadi. G‘alaba qozonishga ko‘ziyetmagan Buxoro amiri Turkiston general-gubernatori bilan tinchlik sulhi tuzganligi, hozirgacha ruslardan yomonlik ko‘rmaganligini ma’lum qiladi. Xon Buxoro elchisi keltirgan maktubni katta amaldorlardan iborat kengash a’zolariga muhokama qilish uchun topshirishni buyuradi.Kengash a’zolari elchining so‘zlarini tinglab, maktubni o‘qib chiqib, o‘z fikrlarini bildiradilar.Ayrimlari Rossiya talablarini so‘zsiz bajarish kerak, Buxorodek qudratli davlat qilolmagan ishni biz ham eplolmaymiz, degan fikrni bildiradilar.Biroq, kengash a’zolaridan biri o‘rnidan turib, «Mayli ruslar kelsin va kuchini ko‘rsatsin, biz ularning adabini berib qo‘yamiz» - deydi. Said Muhammad Raximxon elchiga Turkiston general-gubernatori do‘q-po‘pisa qilishni bas bilib, do‘stona maktub yozib, xonlikka hujum qilmaslikka va’da bermaguncha, rus asirlarini ozod qilmasligini bildiradi.

Bu paytda Xiva xonligi hukmron doiralarida notinchlik yuzaga keladi. Said Muhammad Raximxon endigina turkman isyonlariga barham berib, Rossiya tajovuziga qarshi chora tadbirlar ko‘rib turgan bir vaziyatda ukasi Otajon to‘ra boshliq bir guruh amaldorlarning fitna uyushtirishga urinishlari fosh etiladi. Fitnada ishtirok etgan amaldorlar qatl etilib, Otajon To‘ra uy qamog‘iga tashlanadi.

Rossiya bilan o‘zaro munosabatda qanday yo‘l tutish masalasida Xivaning amaldorlari o‘rtasida yakdillik yo‘q edi. Muhammad Murod devonbegi boshliq bir guruh amaldorlar xondan Rossiyaning har qanday talablariga yon bermaslik va unga qarshi keskin choralar ko‘rishni talab qilar edilar. Ularni Mang‘ishloq qozoqlari sultonlari Minboy Ajiboev, Qolbin hamda Sirdaryo qozoqlari sultonlari Sodiq Kenasarixon o‘g‘li, Jonibek, Azizbergan va Xiva xoni bilan munosabatlari yaxshilanayotgan 300 dan ortiq turkman oqsoqollari qo‘llab-quvvatlaydilar. Xonning amakisi amir-ul-umaro Said Maxmud to‘ra yetakchiligidagi kuchlar esa Said Muhammad Raximxonni Rossiya talablariga bo‘ysinishga undaydilar. Bu guruhga asosan Yаngi Urganch, Xonqadagi hunarmand va savdogarlar doirasiga mansub bo‘lib, ular Rossiya bilan Xiva o‘rtasidagi ziddiyatlarga tezroq barham berilishidan va Rossiya bilan savdo aloqalarini tiklanishidan manfaatdor edilar.

Said Muhammad Raximxon mamlakat mustaqilligini saqlab qolish tarafdori bo‘lgan Muhammad Murod devonbegi guruhini qo‘llab-quvvatlaydi.

Turkiston general-gubernatori K.P. fon Kaufman bilan ikki­yoqlama teng darajada muzokaralar olib borishning iloji yo‘qligini anglagan Said Muhammad Raximxon 1872 yil fevralida Kavkaz general-gubernatorligiga va Peterburgga elchilar jo‘natadi. Kavkazning noibi buyuk knyaz Mixail huzuriga Xivaning bosh eshoni Muhammad Amin, Sankt-Peterburgga imperator xuzuriga esa Qoraqalpoq Ernazar bola otaliq elchi sifatida yo‘l oladilar.

Xiva xoni elchilardan yuborgan maktubida Rossiyaning xonlikka nisbatan olib borayotgan tajovuzkorona xatti-harakatlariga o‘z e’tirozlarini bildirib, ikki o‘rtadagi kelishmovchiliklarni bartaraf etish va do‘stlik shartnomasini tuzishni taklif etadi. Kavkaz noibiga yuborilgan maktubda jumladan shunday deyiladi: «1871 yilda sizning askarlaringiz Chelakda paydo bo‘lib qoldi va biz eshitdikki, savdo-sotiq uchun yaqinda o‘sha qo‘shinning kichik bir qismi bizning qo‘l ostimizdagi Sariqqamishga kelib ketgan. Bundan tashqari, Toshkent va Oqmasjid tomonidan qo‘shinlar bizning chegaramizdagi Mingbuloq qudug‘igacha kelganlar. Bizning tarafimizdan esa hech qachon do‘stlikka zid bunday harakat qilinmagan.Faqat bir marotaba bizning qo‘l ostimizdagi qozoqlardan 5-6 dovyurak kishilar siz tomonga borgan, lekin ular bizning chegaramizdan nariga o‘tmay, xech qanday ziyon yetkazmay, orqaga qaytganlar. O‘sha jamoadan ayrim kishilar sizlarning 5-6 odamlaringizni qo‘lga tushirganlar, lekin biz ularni tortib olib, o‘zimizda saqlamoqdamiz. Agar siz biz bilan do‘stona munosabatda bo‘lishni xoxlasangiz, u holda avvalgi chegaralarni tan olish haqida shartnoma tuzing. Shundagina qolgan odamlaringizni qaytaramiz. Bordi-yu, mana shu asirlar chegaralaringizni kengaytirish uchun bizga qarshi dushmanchilik harakatlarini boshlashingizga shunchaki bir bahona bo‘lsa, u holda xudoi taoloning xohish-irodasini ado etishdan boshqa ilojimiz qolmaydi». Biroq har ikkala elchilik belgilangan joyga o‘tkazilmadi, ularga orqaga qaytishga ko‘rsatma berildi. Elchilarga muzokaralarni boshlash uchun avvalo Xiva xoni rus asirlarini ozod qilishi va avvalgi xatti-harakatlari xususida Kaufmanga tushuntirish xati yozishi lozimligini ma’lum qilindi. Elchilar belgilangan maqsadga erisha olmay ortga qaytishga majbur bo‘ldilar.

Xiva xoni 1872 yil mart oyida Angilyaning harbiy va diplomatik yordamiga umid qilib, Xonqa hokimi Aminboy Muhammad o‘g‘li boshchiligida tarkibi 18 kishidan iborat bo‘lgan elchilarni Hindiston vitse-qiroli xuzuriga yuboradi. Angilya hukumati o‘zining boy mustamlakasi Hindistonga Rossiya tahdid solishidan va Afg‘onistondagi mavqeiga jiddiy xatar yetqazish mumkinligini hisobga olib, Xivaga yordam bermaslikka qaror qildi. Boshqa davlatlardan ko‘mak ololmagan Xiva xonligi Rossiya hujumi arafasida siyosiy va harbiy jihatdan yakkalanib qoldi. Avvalroq Xiva hukumati Rossiya bosqiniga qarshi Buxoro va Qo‘kon xonliklari bilan harbiy-siyosiy ittifoq tuzishga harakat qilmadi. Rossiya qo‘shinlari Qo‘kon xonligi va Buxoro amirligiga hujum qilganda esa, bu qo‘shni davlatlarga xech qanday amaliy yordam ko‘rsatmadi. Shu sababli Rossiya qo‘shinlari Xiva xonligiga hujum qilganda xonlik hukumati faqatgina mamlakat ichki imkoniyatlariga tayanib, mudofaaga tayyorlana boshladi.

**ADABIYOTLAR:**

1.ЎзР МДА, И-125-фонд, 2-рўйхат, 229-иш, 1-варақ.

2.Лобысевич Ф. Описание хивинского похода 1873 года. - Спб., 1898. С. 27.

3.Иванов П.П. Очерки по истории Средней Азии в XVI - середине XIX в.в. - М., 1958. С. 8-10.

4.ЎзР МДА, И-715 фонд, 1-рўйхат, 57-иш, 90-варақ.

5.Баёний М. Шажараи Хоразмшохий... Б. 34.

6.ЎзР МДА, И-715-фонд, 1-рўйхат, 40-иш, 3-варақ.

7.В.В. Бартольд. Событие перед Хивинским походом 1873 года по рассказу хивинского историка // Кауфманский сборник. - М., 1910. С. 17.

8.ЎзР МДА, И-715-фонд, 1-рўйхат, 49-иш, 10-варақ.

9.Баёний. М. Шажараи Хоразмшохий... Б. 36.

10.ЎзР МДА, И-715-фонд, 1-рўйхат, 49-иш, 152-варақ.

11.ЎзР МДА, И-715-фонд, 1-рўйхат, 49-иш, 152-варақ.

12.Материалы для описания Хивинского похода 1873 года. - Т., 1881. 209 с.

13.Мак Гахан. Военные действия на Оксусе и падение Хивы. - М., 1875. - 167 с.

14.Жуковский.С.В.Сношения России с Бухарой и Хивой за последнее трехсотлетие.- Петроград, 1915. С. 164-165.

15.Лобысевич. Ф. Описание Хивинского похода 1873 года... С. 31.

16.ЎзР МДА, И-125-фонд, 2-рўйхат, 299-иш, 1-варақ

17.Семёнов А. Покоритель и устроитель Туркестанского края, генерал-адютант К.П. фон Кауфман 1-й // Кауфманский сборник. М., 1910. С. I-ХХ.